Yhdysvallat lienee yhä maailman mahtavin tiede- ja teknologiavalta, mutta vaaka näyttäisi kallistuvan vähitellen Kiinan suuntaan. Uuden tilaston mukaan Kiinassa julkaistaan jo enemmän tieteellisiä tutkimuksia kuin Yhdysvalloissa.

Yhdysvaltain kansallisen tiedesäätiön NSF:n joka toinen vuosi tekemän selvityksen mukaan Kiinassa julkaistiin vuonna 2016 yli 426 000 tieteellistä tutkimusta, kun Yhdysvalloissa niiden määrä jäi 409 000:een. Luvut löytyvät NSF:n yli tuhatsivuisesta raportista, joka löytyy täältä. (siirryt toiseen palveluun)

Raportin mukaan myös monet muut kehittyvät maat ovat nousussa. Siitä kertoo sekin, että Intia on ohittanut tutkimusten määrässä Japanin.

Yhdysvallat on yhä johtava maa monilla tieteen ja teknologian mittareilla laskettuna, mutta johtoasema heikkenee eräillä aloilla, jotka ovat Yhdysvalloille tärkeitä, sanoo raportin valmistumista johtaneen Yhdysvaltain kansallisen tiedeneuvoston johtokunnan puheenjohtaja Maria Zuber.

– On äärimmäisen tärkeää, että säilytämme tieteen johtoaseman riskien heikentämiseksi, Zuber sanoo NSF:n julkaisemassa kommentissa (siirryt toiseen palveluun).

Yhdysvaltalaistutkimuksia siteerataan eniten

Tiedemaailman arvostetuimpia mittareita on se, kuinka paljon tutkimuksiin viitataan muissa tutkimuksissa. Tällä mittarilla laskettuna Yhdysvallat on yhä Kiinan edellä. Sillä on lisäksi Kiinaa enemmän artikkeleita kaikkien siteeratuimpien tutkimusten joukossa.

Yhdysvallat ei tosin yllä maailman kärkisijalle tässäkään vertailussa, kertoo raportista uutisoiva tiedelehti Nature (siirryt toiseen palveluun). Sen mukaan eniten siteerattuja tutkimuksia tehdään Ruotsissa ja Sveitsissä. Vasta niiden jälkeen tulevat Yhdysvallat, koko EU ja Kiina. Järjestys selittyy ainakin osin käytetyllä analyysimenetelmällä, eikä kyse ole absoluuttisista luvuista.

Yhdysvaltain hyväksi Naturen artikkelissa lasketaan, että se vetää yhä puoleensa eniten kansainvälisiä opiskelijoita ja onnistuu parhaiten muuttamaan tutkimustuloksia käytännössä hyödynnettäviksi.

Myös alakohtainen menestys painottuu eri maissa eri tavoin. Esimerkiksi Yhdysvalloissa ja EU:ssa syntyy eniten tutkimuksia biolääketieteen alalla, kun taas Kiina ja esimerkiksi Etelä-Korea ovat vahvoja insinööritieteissä.

Taloudellisia panostuksia verrattaessa Yhdysvallat on selvä johtaja. Kaikista maailman tutkimukseen käytetyistä R&D- eli tutkimus- ja kehitysrahoista kulutetaan Yhdysvalloissa 26 prosenttia. Kiina kuitenkin kirii jatkuvasti ja on enää viiden prosenttityksikön päässä.

Suomalainen asiantuntija ei yllättynyt

Kiinan asema eniten tutkimuksia tuottavana maana ei tule yllätyksenä Suomen Akatemian johtavalle tiedeasiantuntijalle Otto Auraselle. Hänen mukaansa jo kymmenen vuotta sitten eräät tutkimukset viittasivat siihen, että Kiina ohittaa jossain vaiheessa Yhdysvallat.

Se, että yhdysvaltalaistutkimuksiin viitataan enemmän, ei automaattisesti kerro, että ne olisivat laadukkaampia. Eroa selittävät myös kulttuuriset ja kieleen liittyvät syyt.

Aurasen mukaan kiinalaisten tutkimukset eivät ole maailmalla yhtä tunnettuja kuin esimerkiksi englanninkielisissä maissa tehdyt tutkimukset.

Osa kiinalaistutkimuksesta on kiinankielistä, jolloin sitä ymmärretään huonosti ulkomailla. Englanti on tieteen hallitseva kieli, ja siksi kaikki tuntevat yhdysvaltalaistutkimusta. Kiinassa taas tutkijoiden nimetkin voivat tuottaa hankaluuksia kansainväliselle yleisölle.

Aurasen mukaan jää nähtäväksi, kuinka vaikuttavaksi kiinalainen tutkimus tulevaisuudessa tulee, vai säilyykö se vähemmän viitattuna.

– Voisi kuvitella, että kiinalaisen tutkimuksen vaikuttavuus kasvaa tulevaisuudessa.

Joko olet tilannut Ylen tiedekirjeen? Tilaa tästä ja varmista, että huomaat kiinnostavimmat tiedeaiheet.